עמנואל מורנו

ביוגרפיה

מורנו נולד בפריז שבצרפת, לסילוויאה ואילן מורנו, חוזרים בתשובה, שהיגרו מצפון אפריקה; האב נולד במרוקו והאם בתוניסיה. כשהיה בן שנה עלתה משפחתו לישראל. אביו היה סמנכ"ל בביטוח הלאומי. סבתו של מורנו, נינט מורנו, הייתה בין הנוסעים במטוס אייר־פרנס שנחטף לאנטבה בשנת 1976, ומידע שמסרה לאנשי הביטחון הישראליים, לאחר ששוחררה עם אזרחים זרים, סייע בהכנת מבצע יונתן.
מורנו גדל בשכונת סנהדריה בירושלים, היה חניך בסניף בני-עקיבא "שנרא" (שמואל הנביא-רמת אשכול) בשבט "החלוץ". למד בתיכון הימלפרב בירושלים, בתיכון הרטמן ולאחר מכן במחזור ב' במכינה הקדם צבאית "בני דוד" בעלי. לעמנואל ארבעה אחים.
ב־1990 התגייס לצה"ל, ושירת בו עד נפילתו ב־2006.
מורנו התגורר במושב תלמים שבחבל לכיש, השאיר אחריו אישה, מאיה לבית ויצמן, לה נישא באוגוסט 1999, ושלושה ילדים. שנתיים לאחר מותו נישאה אלמנתו בשנית.

שירותו הצבאי

באוגוסט 1990 התגייס לצה"ל, התנדב לסיירת מטכ"ל, ושירת בה כלוחם. בין חבריו ל"צוות גיורא" היו מתן כהנא ונפתלי בנט. למד משפטים במרכז הבינתחומי הרצליה ובמקביל עבד בשירות הביטחון הכללי. בסיום לימודיו החל התמחות במשרד עורכי דין, אך לא השלימה אלא שב לסיירת מטכ"ל. לימים פיקד על פלגה שרכשה ידע ויכולות מבצעיות חדשות. בפלגה זו הגיע מורנו לדרגת סגן-אלוף, דרגה שהוענקה לו בשנת 2005 כדרגה אישית על ידי ראש אמ"ן, אהרן זאבי־פרקש, והייתה כדרגתו של מפקד היחידה דאז (עודד ראור).
מבין עשרות הפעולות החשאיות שבהן השתתף מורנו, ואת חלקן הוביל, הותרו לפרסום שתיים. בשנת 1994 השתתף מורנו במבצע עוקץ ארסי, שבמהלכו נחטף מוסטפא דיראני מביתו שבלבנון. בשנת 2003 פיקד על מבצע לחילוץ נהג המונית אליהו גוראל שנחטף בידי פלסטינים והוחזק במרתף בביתוניא.
ראש אמ"ן עמוס ידלין העניק למורנו צל"ש אלוף על פועלו. וכך כתב:
עוז רוחו ואומץ ליבו היוו סמל ומופת ללוחמי היחידה, עת הובילם בארץ אוייב. מסירותו, נחישותו ויכולותיו המקצועיות הגבוהות באו לידי ביטוי לכל אורך שרותו, בהתמדה וברציפות. סא"ל עמנואל מורנו ז"ל הוביל והשתתף בעשרות פעילויות מבצעיות עלומות לחיזוק ביטחונה של מדינת ישראל.

הפעולה בבעלבכ ונפילתו

לאחר שהפסקת האש במלחמת לבנון השנייה נכנסה לתוקף, הוביל מורנו כמאה לוחמים בפעולה באזור בעלבכ, אליה הגיעו בשני מסוקי יסעור, כשהם מחופשים לחיילי צבא לבנון. הידיעה על הפעילות דלפה לכלי התקשורת הלבנוניים ולחזבאללה, אך בחדר הפיקוד בקריה הוחלט להשלימה. לאחר שהפעולה הושלמה בהצלחה, כשהכוח עשה דרכו חזרה, נתקל הכוח במארב של חזבאללה, ומורנו, שישב בג'יפ, נפגע ומת מפצעיו זמן קצר לאחר מכן. הוא היה החלל הראשון של סיירת מטכ"ל שנהרג בפעולותיה מאז שנת 1994. נקבר בהר הרצל. על פעילותו הביטחונית, כולל הפעולה שבה נהרג, הוטל איפול כבד, והוא חייל צה"ל הראשון שגם אחרי מותו נאסרה תמונתו לפרסום.

דעותיו

מורנו היה ציוני דתי וימני בדעותיו. הוא היה ספקן ביחס לסיכוי להגיע לשלום עם הערבים ואמר "הדרך היחידה לפעול עם ערבים זה בכוח. כשאנחנו מנסים להתדיין איתם בצורה מערבית ולא ערבית, אנחנו עושים טעות."
מורנו היה פעיל במחאה נגד תוכנית ההתנתקות. כשנשאל על ידי מפקד היחידה כיצד יתנהג אם יבקשו ממנו להשתתף בפינוי, ענה: "אשים את הדרגות, ואלך הביתה".

הוקרה והנצחה

מרכז מורשת בגין העניק לאביו את פרס בגין כאות הוקרה על פועלו של בנו. בנימוקי הענקת הפרס שיבחה הוועדה את אומץ לבו וקור רוחו. בכנס ירושלים של בשבע וערוץ 7 זכה בפרס ירושלים לגבורה יהודית.
ב־27 באפריל 2008 העניק ראש אגף המודיעין ציון לשבח למורנו "על פועלו רב השנים למען ביטחון מדינת ישראל, ועל השתתפותו בפעילויות מבצעיות במלחמת לבנון השנייה".
משפחתו הקימה עמותה בשם "בדרכי עמנואל". העמותה הקימה את ישיבת דרך עמי לחוזרים בתשובה, בראשות אחיו הבכור, הרב שמואל מורנו. בישיבה תוכניות חינוכיות לבני נוער העוסקות באהבת עם ישראל, ארץ ישראל ותורת ישראל. התיכון הממ"ד במועצה האזורית באר טוביה נקרא על שמו 'תיכון באר עמ"י'.
מעיין עין מבשר שופץ ונבנתה בריכה ופינת ישיבה לזכרו. ב־2010 חנכה קק"ל גן לזכרו במושב תלמים. בבית שאן הוקם אולם ספורט על שמו. בעיר דוד נקרא מבנה מגורים לשתים עשרה משפחות בשם "בית עמנואל". ארבעה ספרי תורה נתרמו לזכרו. ב־2017 חנכה המועצה המקומית בית אריה מצפה לנחל שילה על שמו.
קבוצות הכנה לצבא לבני נוער בשם "אחריי! עמנואל" פועלות בירושלים, בפתח תקווה וביישוב ניצן במסגרת עמותת "אחריי!". הקבוצות נקראות על שמו של עמנואל, לומדות ממורשתו ונמצאות בקשר עם משפחתו. ב־2013 התקיים "מרוץ הבינתחומי ה-1" לזכרו של סא"ל עמנואל מורנו במרכז הבינתחומי הרצליה, ביוזמת סטודנטים במרכז ובשיתוף עיריית הרצליה. מדי שנה משתתפים במירוץ מאות סטודנטים.
תיכון ממ"ד "באר עמ"י" בקריית החינוך שבמועצה האזורית באר טוביה קרוי על שמו. המוסד הוקם בשנה השמינית לאחר נפילתו.
בפורים 2014 הוציא הזמר אודי דוידי את אלבומו השישי ובו שיר בשם "חמש שניות", העוסק בדברים שאמר מורנו על משמעות החיים, מספר שעות לפני יציאתו לפעולה שבה נהרג. באלבומו של עידן רייכל, היד החמה, נכלל שיר שנכתב גם הוא בהשראת אמירתו זו של מורנו, שנקרא "בחמש שניות".
בשכונת פסגת זאב בירושלים הוקם מתחם בשם "קריית עמנואל מורנו". בפברואר 2018 הוקם במתחם פארק הכולל אמפיתיאטרון, בריכה אקולוגית, מזרקה, מדשאות ועוד.
ב־22 במרץ 2018 נחנך באשקלון רחוב על שמו, בטקס קריאת הרחוב על שמו ספד לו שר החינוך נפתלי בנט ששירת עמו ביחידה וסיפר שקרא לבנו על שמו דוד עמנואל.